บาทเปิด30.99/31.01คาดอ่อนค่าต่อ
ธนาคารซีไอเอ็มบีไทย รายงาน เงินบาทเปิด 30.99/31.01 คาดอ่อนค่าต่อ มองกรอบ 30.90-31.05
27 ก.ย. 2555

ธนาคารซีไอเอ็มบีไทย รายงาน เงินบาทเปิด 30.99/31.01 คาดอ่อนค่าต่อ มองกรอบ 30.90-31.05
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.99/31.01 บาท/ดอลลาร์ ใกล้เคียงจากเย็นวานนี้ที่ปิดตลาดที่ระดับ 30.98/31.00 บาท/ดอลลาร์
วันนี้เงินบาทยังมีแนวโน้มอ่อนค่าได้ตามทิศทางของค่าเงินสกุลยูโรที่ปรับตัวอ่อนค่าลง หลังจากการรายงานตัวเลขเศรษฐกิจต่างๆ ที่ออกมาไม่ค่อยดีนักในระยะนี้ รวมถึงความกังวลที่ยังคงมีอยู่จากปัญหาหนี้สาธารณะในกลุ่มยูโรโซน
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.65/69 เยน/ดอลลาร์ ส่วนเงินยูโรอยู่ที่ระดับ 1.2878/2879 ดอลลาร์/ยูโร
ขณะที่ทางฝั่งสหรัฐฯ ในคืนนี้จะมีการรายงานตัวเลขเศรษฐกิจที่สำคัญ เช่น ตัวเลขประมาณการครั้งสุดท้ายของผลิตภัณฑ์มวลรวมภายในประเทศ(GDP) ที่แท้จริงประจำไตรมาส 2/2012, ยอดสั่งซื้อสินค้าคงทนเดือนส.ค., รายงานจำนวนผู้ขอรับสวัสดิการว่างงานรายสัปดาห์ และสมาคมนายหน้าอสังหาริมทรัพย์แห่งชาติเปิดเผยยอดทำสัญญาซื้อบ้านที่รอปิดการขาย(pending home sales) ส.ค.
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.90-31.05 บาท/ดอลลาร์